Det lykkedes desværre hverken for Lasse Dyremose Madsen eller Benjamin Gammelby Mortensen at komme fra dyrskuet i Fjerritslev med en præmie.

Lasse Dyremose Madsen Og Benjamin Gammelby Mortensen deltog lørdag ved en konkurrence på Fjerritslev Dyrskue. - Jo mere tid, jeg kan bruge sammen med dyrene, jo mere glad bliver jeg indvendig og udvendig, så jeg har en perfekt dag i dag, siger Lasse Dyremose Madsen. Unge med problemer trives med dyr Drengene går på Naturbrugslinjen på TAMU-center Vitskøl Kloster, der er et uddannelsestilbud for unge, der har haft forskellige problemer i deres ungdom, og her viser erfaring, at specielt kontakt med dyr hjælper de unge godt videre. - Eleverne får kærlighed for dyrene, og de vil gerne passe dem, dyrene skal have det bedst muligt, og det ser vi bare gang på gang. Der er en bestemt gruppe, der blomstrer op sammen med dyrene, forklarer Jørn Bloch, der er driftsleder hos Naturbrug, TAMU. For 21-årige Benjamin Gammelby Mortensen har uddannelsen ændret ham fra at gemme sig der hjemme til i dag at gå forrest med klassens over 800 kilo tunge tyr. - Det giver noget glæde, og det giver noget energi at komme ud at lave noget, fortæller han. Se hele indslaget herunder: Det er særligt de unges ansvarsbevidst, der bliver bedre under uddannelsen, og så betyder det meget for eleverne, at dyrene er nemme at have med at gøre. - De (dyrene, red.) er jo taknemmelige, de siger ikke nogen i mod, og det tror jeg eleverne identificerer sig rigtig godt med. De er vant til, at der er en masse, der har noget at skulle have sagt. Her kan de mærke på dyret, det protesterer ikke, pointerer Jørn Bloch. Lørdag var det snart tid til konkurrencen og dagens store højdepunkt, da TV2 Nord var forbi de to unge herre, men et endnu større højdepunkt har for Lasse Dyremose Madsen været hans egen udvikling. - Jeg har det afslappende i kroppen, jeg har roen, og jeg er glad hele tiden, siger han. Det lykkes desværre hverken for Lasse Dyremose Madsen eller Benjamin Gammelby Mortensen at komme fra dyrskuet med en præmie.